წყლის მრავალძარღვა
წყლის მრავალძარღვა (ლათ. Alisma) — მრავალწლოვანი მცენარეების გვარი წყლისმრავალძარღვასებრთა ოჯახისა. შეიცავს 10-მდე სახეობას, რომელიც გავრცელებულია ჩრდილოეთ ნახევარსფეროს ზომიერ სარტყელსა და ავსტრალიაში, წყალსატევების წყალმარჩხ სანაპიროებზე , დაჭაობებულ მდელოებზე და ჭაობებში. საქართველოში 2 სახეობა იზრდება; მათგან ფართოდ არის გავრცელებული Alisma plantago-aquatica. ხალხურ მედიცინაში წყლის მრავალძარღვას გამხმარი ფესურების ფხვნილს ხმარობენ წყალმანკის, ბუასილისა და ე. წ. წყლის შიშის სამკურნალოდ, ფოთლის ნახარშს - შარდმდენ საშუალებად. ნედლი მცენარე წამლავს საქონელს (გარდა თხისა). წყლის მრავალძარღვა დეკორატიული მცენარეა.